Спачатку ў нас быў гурт Fratrez, і ўзнікла праграма, якая потым пераўтварылася ў першы альбом Vuraj. Са стварэннем Vuraj мы пачалі рабіць першыя эксперыменты з народнай песняй і прымалі ўдзел у экспедыцыях, але спачатку былі нават не песні, а музычныя замалёўкі, ці інструментальны тэатр, — своеасаблівая музыка для мысленнага ўяўлення. Тэксты я пісаў на аснове розных беларускіх міфалагічных вобразаў, былі больш-менш сур’ёзныя кампазіцыі, а былі і жартоўныя. І гэта нармалёва, калі да ўсяго ставішся сур’ёзна, то можа атрымацца занадта перадумана, часам неабходна падыходзіць да працы трошкі гуляючыся. Потым творчасць пачала развівацца ў іншым накірунку — фольк-рок. У нас выйшла новая праграма Rajok, і мы пачалі шмат выступаць і ездзіць на розныя фестывалі.